b'\n_START_ARTICLE_\nEnglish Football League\n_START_PARAGRAPH_\nAnglijos futbolo lyga (English Football League) \xe2\x80\x93 Anglijos futbolo sistemos dalis, sudaryta i\xc5\xa1 trij\xc5\xb3 divizion\xc5\xb3, sudaran\xc4\x8di\xc5\xb3 2-4 futbolo sistemos pakopas \xe2\x80\x93 Futbolo lygos \xc4\x8dempionato, Pirmosios futbolo lygos ir Antrosios futbolo lygos. Auk\xc5\xa1\xc4\x8diau u\xc5\xbe futbolo lyg\xc4\x85 yra Premier lyga, \xc5\xbeemiau \xe2\x80\x93 Nacionalin\xc4\x97 lyg\xc5\xb3 sistemos auk\xc5\xa1\xc4\x8diausias divizionas \xe2\x80\x93 Nacionalin\xc4\x97 lyga. Futbolo lyga organizuoja ir Lygos taur\xc4\x97s ir Lygos trof\xc4\x97jaus var\xc5\xbeybas._NEWLINE_Futbolo lyga \xc4\xafkurta 1888 metais, tai seniausios pasaulio profesionali\xc5\xb3 klub\xc5\xb3 var\xc5\xbeybos. 1888 metais lygoje buvo 12 klub\xc5\xb3, iki 1950 met\xc5\xb3 klub\xc5\xb3 skai\xc4\x8dius i\xc5\xa1augo iki 92. 1992 metais 20 stipriausi\xc5\xb3 klub\xc5\xb3 siekdami padidinti peln\xc4\x85 atsiskyr\xc4\x97 nuo Futbolo lygos ir suformavo atskir\xc4\x85 Premier lyg\xc4\x85, nuo to laiko Futbolo lygoje \xc5\xbeaid\xc5\xbeia 69 Anglijos ir 3 Velso klubai.\n_START_SECTION_\nDivizionai\n_START_PARAGRAPH_\n1888 metais suk\xc5\xabrus lyg\xc4\x85, komandos \xc5\xbeaid\xc4\x97 viename divizione, 1892 metais prijungus Football Alliance lyg\xc4\x85, sukurtas antrasis divizionas. 1932 metais prijunga dar viena lyga (Southern League), sudarant tre\xc4\x8di\xc4\x85j\xc4\xaf divizion\xc4\x85._NEWLINE_Iki 1992 met\xc5\xb3 Futbolo lyg\xc4\x85 sudar\xc4\x97 pirmasis, antrasis bei tre\xc4\x8diasis futbolo lygos divizionai, o 1992 metais atskilus Premier lygos klubams, divizion\xc5\xb3 pavadinimai pakeisti. Stipriausias divizionas vadinamas Futbolo lygos \xc4\x8dempionatu, silpnesnis \xe2\x80\x93 Pirmuoju divizionu, o silpniausias \xe2\x80\x93 Antruoju divizionu. Kiekviename divizione \xc5\xbeaid\xc5\xbeia po 24 klubus, kuriuose kiekviena komanda su\xc5\xbeaid\xc5\xbeia su kitomis diviziono komandomis po 2 rungtynes \xe2\x80\x93 namie ir sve\xc4\x8diuose._NEWLINE_Kiekvien\xc4\x85 sezon\xc4\x85 dvi pirm\xc4\x85sias vietas u\xc5\xbe\xc4\x97musios lygos \xc4\x8dempionato komandos patenka \xc4\xaf Premier lyg\xc4\x85, 3-6 vietas u\xc5\xbe\xc4\x97musios komandos atkrintamosiose var\xc5\xbeybose kovoja d\xc4\x97l tre\xc4\x8diosios vietos Premier lygoje, o 3 \xc5\xbeemiausias vietas u\xc5\xbe\xc4\x97musios komandos i\xc5\xa1krenta \xc4\xaf Pirm\xc4\x85j\xc4\xaf divizion\xc4\x85. Po sezono \xc4\xaf \xc4\x8dempionato divizion\xc4\x85 i\xc5\xa1krenta 3 Premier lygos klubai, u\xc5\xbe\xc4\x97m\xc4\x99 \xc5\xbeemiausias vietas._NEWLINE_Pirmojo diviziono 2 pirm\xc4\x85sias vietas u\xc5\xbe\xc4\x97musios komandos bei viena i\xc5\xa1 3-6 vietas u\xc5\xbe\xc4\x97musi\xc5\xb3 komand\xc5\xb3 pereina \xc4\xaf lygos \xc4\x8dempionat\xc4\x85, 4 \xc5\xbeemiausias vietas u\xc5\xbe\xc4\x97musios i\xc5\xa1krenta \xc4\xaf antr\xc4\x85j\xc4\xaf divizion\xc4\x85. Antrojo diviziono 3 pirm\xc4\x85sias vietas u\xc5\xbe\xc4\x97musios komandos bei viena i\xc5\xa1 4-7 vietas u\xc5\xbe\xc4\x97musi\xc5\xb3 komand\xc5\xb3 pereina \xc4\xaf pirm\xc4\x85j\xc4\xaf divizion\xc4\x85, o 2 \xc5\xbeemiausias vietas u\xc5\xbe\xc4\x97musios i\xc5\xa1krenta \xc4\xaf \xc5\xbeemesnio rango Conference National var\xc5\xbeybas.'